b'\n_START_ARTICLE_\nVar\xc5\xa1uvos radijo stiebas\n_START_SECTION_\nPaskirtis\n_START_PARAGRAPH_\nRadijo stiebas buvo pastatytas perduoti programas ilgosiomis radijo bangomis Lenkijoje ir Europoje. J\xc4\xaf naudojo Var\xc5\xa1uvos valstybin\xc4\x97 televizijos ir radijo kompanija transliuoti pirm\xc4\x85j\xc4\x85 Lenkijos radijo program\xc4\x85 225 kHz da\xc5\xbeniu (iki 1988 m. vasario 1 d. \xe2\x80\x93 227 kHz). Visas radijo stiebas veik\xc4\x97 kaip pusiaubang\xc4\x97 dipolin\xc4\x97 antena (vienintel\xc4\x97, kuri kada nors egzistavusi ilgosioms bangoms). Si\xc5\xb3stuvo galia buvo 2000 kW, jo signal\xc4\x85 buvo galima priimti Europoje, \xc5\xa0iaur\xc4\x97s Afrikoje ir net \xc5\xa0iaur\xc4\x97s Amerikoje._NEWLINE_Radijo stiebo projekt\xc4\x85 suk\xc5\xabr\xc4\x97 in\xc5\xbeinierius Janas Polakas, anks\xc4\x8diau projektav\xc4\x99s kitus Lenkijos radijo stiebus. Statyba prasid\xc4\x97jo 1970 m. liepos m\xc4\x97n. ir buvo baigta 1974 m. gegu\xc5\xbe\xc4\x97s 18 d. Eksploatuoti prad\xc4\x97ta tais pa\xc4\x8diais metais nuo liepos 22 d._NEWLINE_Oficialiai radijo transliavimo centras vadinosi \xe2\x80\x9eRadiofoniczny O\xc5\x9brodek Nadawczy w Konstantynowie\xe2\x80\x9c, \xe2\x80\x9eRadiowe Centrum Nadawcze w Konstantynowie\xe2\x80\x9c arba \xe2\x80\x9eWarszawska Radiostacja Centralna (WRC) w G\xc4\x85binie\xe2\x80\x9c. Transliuojama programa vadinosi \xe2\x80\x9ePrograma Pierwszy Polskiego Radia\xe2\x80\x9c (Pirmoji Lenkijos radijo programa), \xe2\x80\x9ePrograma I PR\xe2\x80\x9c (1 programa, LR) arba neoficialiai \xe2\x80\x9eJedynka\xe2\x80\x9c (Pirmuk\xc4\x97).\n_START_SECTION_\nTechnin\xc4\x97s charakteristikos\n_START_PARAGRAPH_\nBendras statinio konstrukcijos svoris, pagal lenk\xc5\xb3 \xc5\xa1altini\xc5\xb3 duomenis, buvo 420 ton\xc5\xb3 (pagal kitus \xc5\xa1altinius \xe2\x80\x93 nuo 380 iki 660 ton\xc5\xb3). Konstrukcijai palaikyti pusiausvyroje buvo \xc4\xafrengta 15 atotamp\xc5\xb3, i\xc5\xa1d\xc4\x97styt\xc5\xb3 5 lygiuose: 122, 257, 369, 482 ir 594 m auk\xc5\xa1tyje nuo \xc5\xbeem\xc4\x97s._NEWLINE_Stiebas skerspj\xc5\xabvyje per vis\xc4\x85 auk\xc5\xa1t\xc4\xaf buvo trikampis, kurio kra\xc5\xa1tin\xc4\x97s \xe2\x80\x93 po 4,8 m. Konstrukcijos plienini\xc5\xb3 vamzd\xc5\xbei\xc5\xb3 skersmuo buvo 245 mm, o j\xc5\xb3 sieneli\xc5\xb3 storis, priklausomai nuo auk\xc5\xa1\xc4\x8dio, svyravo nuo 34 iki 8 mm. Stieb\xc4\x85 sudar\xc4\x97 86 sekcijos, kuri\xc5\xb3 auk\xc5\xa1tis po 7,5 m, penkiose vietose j\xc4\xaf laik\xc4\x97 po 3 atotampas i\xc5\xa1 50 mm skersmens plienini\xc5\xb3 izoliuot\xc5\xb3 lyn\xc5\xb3. Kiekviena atotampa buvo \xc4\xaftvirtinta atskirame inkariniame bloke ant \xc5\xbeem\xc4\x97s. Bendras atotamp\xc5\xb3 su izoliatoriais svoris sudar\xc4\x97 80 ton\xc5\xb3._NEWLINE_\xc4\xae stieb\xc4\x85 buvo \xc4\xafstatytas liftas, kurio did\xc5\xbeiausias greitis siek\xc4\x97 0,35 m/sek. (pakilti nuo pagrindo iki stiebo vir\xc5\xa1aus reik\xc4\x97jo 30 min.). Lift\xc4\x85 dubliavo \xc4\xafprastin\xc4\x97s lipimo pakopos. Stiebas buvo sumontuotas ant 2 m auk\xc5\xa1\xc4\x8dio izoliatoriaus, atlaikan\xc4\x8dio iki 120 kV \xc4\xaftamp\xc4\x85._NEWLINE_Si\xc5\xb3stuvas buvo sumontuotas ma\xc5\xbedaug 600 m atstumu nuo stiebo. 17 000 m\xc2\xb3 apimties pastate stov\xc4\x97jo du perdavimo moduliai, pagaminti \xc5\xa0veicarijos \xc4\xafmon\xc4\x97je \xe2\x80\x9eBrown, Boveri & Cie\xe2\x80\x9c, kiekvieno j\xc5\xb3 galia siek\xc4\x97 1000 kW. I\xc5\xa1 si\xc5\xb3stuvo \xc4\xaf stieb\xc4\x85 signalas buvo perduodamas per speciali\xc4\x85 oro bendraa\xc5\xa1\xc4\x99 linij\xc4\x85. 65 ha plote buvo \xc4\xafrengtas ma\xc5\xbedaug 600 m skersmens  \xc4\xaf\xc5\xbeeminimo element\xc5\xb3 tinklas, kurio kvadrat\xc5\xb3 kra\xc5\xa1tin\xc4\x97s buvo po 76 m. Si\xc5\xb3stuvui maitinti buvo pastatyta atskira pastot\xc4\x97.\n_START_SECTION_\nPalyginimas su kitais auk\xc5\xa1\xc4\x8diausiais stiebais\n_START_PARAGRAPH_\nVar\xc5\xa1uvos radijo stiebas buvo laikomas auk\xc5\xa1\xc4\x8diausia kada nors egzistavusia konstrukcija (daugiau nei 100 m pranok\xc4\x99s ir Ostankino televizijos bok\xc5\xa1t\xc4\x85 Maskvoje) iki 2008 m., kai Dubajuje statomas dangorai\xc5\xbeis \xe2\x80\x9eBurd\xc5\xbe Chalifa\xe2\x80\x9c  vir\xc5\xa1ijo Lenkijos radijo stiebo auk\xc5\xa1t\xc4\xaf. Vakar\xc5\xb3 Europoje nebuvo n\xc4\x97 vieno statinio, savo auk\xc5\xa1\xc4\x8diu bent priart\xc4\x97jusiu prie Var\xc5\xa1uvos radijo stiebo auk\xc5\xa1\xc4\x8dio (auk\xc5\xa1\xc4\x8diausias i\xc5\xa1 j\xc5\xb3 \xe2\x80\x93 \xe2\x80\x9eHelisandur\xe2\x80\x9c radijo stiebas Islandijoje, 412 m). Jungtin\xc4\x97se Valstijose yra nema\xc5\xbeai pana\xc5\xa1i\xc5\xb3 statini\xc5\xb3 (apie \xc5\xa1imt\xc4\x85), kuri\xc5\xb3 auk\xc5\xa1tis vir\xc5\xa1 500 m, ta\xc4\x8diau jie visi yra \xc5\xbeemesni u\xc5\xbe Var\xc5\xa1uvos radijo stieb\xc4\x85. I\xc5\xa1 j\xc5\xb3 auk\xc5\xa1\xc4\x8diausias yra 628,8 m auk\xc5\xa1\xc4\x8dio \xc5\xa0iaur\xc4\x97s Dakotos televizijos ir radijo stiebas KVLY-TV._NEWLINE_Paprastai patys auk\xc5\xa1t\xc5\xb3 radijo anten\xc5\xb3 stiebai n\xc4\x97ra antenos ir jie n\xc4\x97ra izoliuoti nuo \xc5\xbeem\xc4\x97s pavir\xc5\xa1iaus. Pavyzd\xc5\xbeiui, televizijos ir radijo imtuvas KVLY \xe2\x80\x93 tai tik konstrukcija, leid\xc5\xbeianti kompakti\xc5\xa1k\xc4\x85 anten\xc4\x85 i\xc5\xa1kelti \xc4\xaf reikiam\xc4\x85 auk\xc5\xa1t\xc4\xaf (ilgiausios KVLY antenos auk\xc5\xa1tis siekia 34 m). Po Var\xc5\xa1uvos radijo stiebo gri\xc5\xabties auk\xc5\xa1\xc4\x8diausias izoliuotas statinys buvo \xe2\x80\x9eLualualei VLF\xe2\x80\x9c stotis (Havajai, 458 m), skirta palaikyti ry\xc5\xa1\xc4\xaf su povandeniniais laivais.\n_START_SECTION_\nGri\xc5\xabtis\n_START_PARAGRAPH_\nStiebas nugriuvo 1991 m. rugpj\xc5\xab\xc4\x8dio 8 d. kei\xc4\x8diant vien\xc4\x85 i\xc5\xa1 atotamp\xc5\xb3. \xc5\xa0i\xc4\x85 versij\xc4\x85 patvirtino vyriausiasis stiebo konstruktorius Janas Polakas. Stiebas pirmiausia i\xc5\xa1linko, o po to sugriuvo per vidur\xc4\xaf. Vir\xc5\xa1utin\xc4\x97 konstrukcijos dalis nukrito \xc5\xa1alia pagrindo, o apatin\xc4\x97 \xe2\x80\x93 nuvirto prie\xc5\xa1inga kryptimi. Incidento metu auk\xc5\xb3 ir su\xc5\xbeeist\xc5\xb3 nebuvo. Antenos derinimo pastatas ir si\xc5\xb3stuvo korpusas (\xc4\xafskaitant jame buvusius si\xc5\xb3stuvo \xc4\xafrenginius) nebuvo pa\xc5\xbeeisti. Objekto techninis pri\xc5\xbei\xc5\xabr\xc4\x97tojas ir stieb\xc4\x85 sta\xc4\x8diusios bei eksploatavusios bendrov\xc4\x97s skyriaus vir\xc5\xa1ininkas buvo pripa\xc5\xbeinti kaltais d\xc4\x97l gri\xc5\xabties ir abu buvo nuteisti dvejiems metams kal\xc4\x97jimo.\n_START_SECTION_\nAtstatymo klausimas\n_START_PARAGRAPH_\nNugriuvus stiebui, Lenkijos transliuotojai netoli Var\xc5\xa1uvos prad\xc4\x97jo naudoti sen\xc4\x85j\xc4\xaf radijo si\xc5\xb3stuv\xc4\x85, kurio stiebas buvo 335 m auk\xc5\xa1\xc4\x8dio. Lenkijos vyriausyb\xc4\x97 jau 1992 m. baland\xc5\xbeio m\xc4\x97n. prad\xc4\x97jo planuoti stiebo atstaym\xc4\x85 Konstantynuve. 1995 m. prasid\xc4\x97jo parengiamieji darbai, ta\xc4\x8diau netrukus juos reik\xc4\x97jo nutraukti \xe2\x80\x93 vietiniai gyventojai aktyviai protestavo, tvirtindami, kad stiebo elektromagnetin\xc4\x97 spinduliuot\xc4\x97 kenkia sveikatai. Nors \xc5\xa1i\xc5\xb3 teigini\xc5\xb3 pagr\xc4\xafstumas nebuvo patikrintas, buvo svarstomos kelios kitos vietos, ta\xc4\x8diau d\xc4\x97l nuolatinio tenyk\xc5\xa1\xc4\x8di\xc5\xb3 gyventoj\xc5\xb3 pasiprie\xc5\xa1inimo (padedant profesinei s\xc4\x85jungai \xe2\x80\x9eSolidarumas\xe2\x80\x9c) buvo \xc5\xbeymiai suma\xc5\xbeintas planuojamas stiebo auk\xc5\xa1tis ir si\xc5\xb3stuvo galia, o statyboms pasirinktas senas karinis objektas._NEWLINE_1998\xe2\x80\x931999 m. buvo pastatytas naujas ilg\xc5\xb3j\xc5\xb3 bang\xc5\xb3 transliavimo centras su 1200 kW si\xc5\xb3stuvu 225 kHz da\xc5\xbeniu. Kaip antenos naudojami du 330 ir 289 m auk\xc5\xa1\xc4\x8dio ketvir\xc4\x8dio bang\xc5\xb3 stiebai. Centras prad\xc4\x97jo veikti 1999 m. rugs\xc4\x97jo 4 d.\n_START_SECTION_\nDabartin\xc4\x97 b\xc5\xabkl\xc4\x97\n_START_PARAGRAPH_\nBeveik visi senojo objekto \xc4\xafrenginiai, i\xc5\xa1skyrus pat\xc4\xaf stieb\xc4\x85 ir radijo da\xc5\xbenio perdavimo linij\xc4\x85, pasiliko vietoje, ta\xc4\x8diau kaip nereikalingi tapo apleisti, nykstantys.'